Broj: 711-I-1596-P-333-19/20-10-8

Zagreb, 27. kolovoza 2020.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Aleksandre Jozić-Ileković, Davorina Ivanjeka i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **u predmetu dužnosnika Ivana Žeravice, zamjenika općinskog načelnika Općine Čepin,** na 96. sjednici, održanoj 27. kolovoza 2020.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Ivana Žeravice, zamjenika općinskog načelnika Općine Čepin, povodom poslovnih odnosa između Općine Čepin i obrta Agro-Kovačević u kojem je zaposlena supruga dužnosnika, neće se pokrenuti, s obzirom da iz prikupljenih podataka i dokumentacije ne proizlazi da je postupanjem dužnosnika došlo do moguće povrede odredbi ZSSI-a.**

Obrazloženje

Protiv dužnosnika Ivana Žeravice, zamjenika općinskog načelnika Općine Čepin, podnesena je dana 14. studenoga 2019.g. anonimna prijava, koja je u knjizi ulazne pošte Povjerenstva zaprimljena pod brojem: 711-U-3837-P-333/19-01-1 te je povodom iste otvoren predmet broj: P-333/19.

U predmetnoj prijavi se u bitnome navodi da dužnosnik Ivan Žeravica u izvješću o imovinskom stanju nije naveo promjenu bračnog stanja s obzirom da se u srpnju 2019.g. oženio. U prijavi se nadalje navodi da se tadašnja nevjenčana supruga, a sada supruga dužnosnika zaposlila u obrtu za usluge i posredništvo Agro-Kovačević iz Osijeka koje ima višegodišnju poslovnu suradnju s Općinom Čepin, za koju odrađuje poslove javne nabave i apliciranja na projekte i njihovo praćenje. U prijavi se još navodi da dužnosnik kao zamjenik općinskog načelnika Općine Čepin sudjeluje u postupcima javne nabave u kojima se kao jedan od ponuditelja pojavljuje navedeni obrt.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku.

Člankom 3. stavkom 1. podstavkom 39. ZSSI-a propisano je da su općinski načelnici i njihovi zamjenici dužnosnici u smislu ZSSI-a. Uvidom u Registar dužnosnika, koji ustrojava i vodi Povjerenstvo, utvrđeno je da Ivan Žeravica obnaša dužnost zamjenika općinskog načelnika Općine Čepin, počevši od 12. lipnja 2017.g. te da je navedenu dužnost obnašao i u mandatu 2013.-2017. pa je stoga povodm obnašanja navedene dužnosti obvezan postupati sukladno odredbama ZSSI-a.

Povjerenstvo je u svrhu stjecanja vlastitih saznanja te donošenja odluke o tome postoje li okolnosti koje ukazuju na moguću povredu odredbi ZSSI-a, prikupilo potrebne podatke i dokumentaciju od nadležnih tijela.

 Povjerenstvo je tako izvršilo uvid u podatke Obrtnog registra Republike Hrvatske te je utvrdilo da je pod matičnim brojem obrta upisan Agro-Kovačević, obrt za usluge i posredništvo, vl. …… ……….., Osijek.

 Na zahtjev povjerenstva obrt Agro-Kovačević dostavio je očitovanje od 19. prosinca 2019.g. u kojem se navodi da je u navedenom obrtu od 12. svibnja 2017.g. zaposlena ……. ………… na radnom mjestu radnik na izradi knzultantskih projekata. U privitku očitovanja dostavljen je obrazac prijave o početku osiguranja Hrvatskog zavoda za mirovinsko osiguranje iz kojeg također proizlazi da je …… ……… svojstvo osiguranika temeljem radnog odnosa u obrtu Agro-Kovačević stekla 12. svibnja 2017.g.

 Uvidom u digitalne podatke Matice vjenčanih utvrđeno je da su dužnosnik Ivan Žeravica i …… ……… dana 20. srpnja 2019.g. sklopili brak.

 Usporedbom OIB-a supruge dužnosnika upisnog u Maticu vjenčanih te OIB-a zaposlenice obrta Agro-Kovačević navedenog u obrascu prijave o početku osiguranja utvrđeno je da je riječ o istoj osobi.

 Povjerenstvo je nadalje od Ministarstva unutarnjih poslova zatražilo podatke o prebivalištu i boravištvu za dužnosnika Ivana Žeravicu i njegovu suprugu. Iz dostavljenih uvjerenja o prebivalištu za dužnosnika Ivana Žeravicu i njegovu suprugu utvrđeno je da navedeni dužnosnik od 22. prosinca 1984. do 8. srpnja 2020., kada je izdano uvjerenje o prebivalištu, ima prijavljeno prebivalište na sdresi ……………………… , Čepin, a njegova supruga od 17. kolovoza 1993.g. do izdavanja uvjerenja o prebivalištu dana 8. srpnja 2020.g. ima prijavljeno prebivalište u ……………………………….

 Povjerenstvo je izvršilo uvid u izvješće o imovinskom stanju koje je dužnosnik Ivan Žeravica podnio 7. veljače 2020.g. povodom promjene te utvrdilo da je dužnosnik u navedenom izvješću naveo da je oženjen te da mu je supruga zaposlena u obrtu Agro-Kovačević, kao i iznos plaće koju prima.

Na zahtjev Povjerenstva, Općina Čepin dostavila je očitovanje KLASA: 080-01720-01/3, URBROJ: 2158/05-20-3 od 2. ožujka 2020.g. u kojem se u bitnom navodi da je dužnonsik Ivan Žeravica nakon provedenog drugog kruga glasovanja u izboru za općinskog načelnika Općine Čepin 4. lipnja 2017. godine, izabran na dužnost zamjenika općinskog načelnika Općine Čepin, a koju dužnost profesionalno obnaša od 12. lipnja 2017. g. U očitovanju se nadalje navodi da je za vrijeme mandata dužnosnika Ivana Žeravice, Općina Čepin je stupala u poslovne odnose s obrtom za usluge i posredništvo AGRO-KOVAČEVIĆ kako slijedi:

* dana 23. kolovoza 2017.g. Općina Čepin je navedenom obrtu izdala narudžbenicu br. 139/2017 za uslugu izrade projektne dokumentacije za utvrdu Kolođvar - prijava za urbanu aglomeraciju, u iznosu od 15.625,00 kn. Narudžbenica je potpisana od strane općinskog načelnika Dražena Tonkovca, a postupak jednostavne nabave proveden je sukladno članku 8. stavku 1. Pravilnika o provedbi postupka jednostavne nabave („Službeni glasnik Općine Čepin“, broj 3/17., u daljnjem tekstu Pravilnik) kojim je određeno da nabavu roba i usluga procijenjene vrijednosti jednake ili veće od 20.000,00 kn, a manje od 100.000,00 kn te nabavu radova procijenjene vrijednosti jednake ili veće od 20.000,00 kn, a manje od 200.000,00 kn, naručitelj provodi izdavanjem narudžbenice ili zaključivanjem ugovora s jednim gospodarskim subjektom po vlastitom izboru;
* dana 2. veljače 2018.g. Općina Čepin je navedenom obrtu izdala narudžbenicu br. 21/2018 za konzultantske usluge za prijavu dokumentacije za energetsku obnovu NK Klas Čepin, u iznosu od 12.500,00 kn. Narudžbenica je potpisana od strane općinskog načelnika Dražena Tonkovca, a postupak jednostavne nabave u ovom predmetu je proveden sukladno članku 8. Pravilnika;
* dana 2. veljače 2018.g. Općina Čepin je navedenom obrtu izdala narudžbenicu br. 22/2018 za konzultantske usluge za prijavu dokumentacije za energetsku obnovu NK Čepin u iznosu od 12.500,00 kn. Narudžbenica je potpisana od strane općinskog načelnika Dražena Tonkovca, a postupak jednostavne nabave u ovom predmetu je proveden sukladno članku 8. Pravilnika;
* dana 2. veljače 2018.g. Općina Čepin je navedenom obrtu izdala narudžbenicu br. 23/2018 za konzultantske usluge za prijavu dokumentacije za energetsku obnovu zgrade Hrvatskog doma u Čepinu, na iznos 12.500,00 kn. Narudžbenica je potpisana od strane općinskog načelnika Dražena Tonkovca, a postupak jednostavne nabave u ovom predmetu je proveden sukladno članku 8. Pravilnika;
* dana 2. veljače 2018.g. Općina Čepin je navedenom obrtu izdala narudžbenicu br. 24/2018 za konzultantske usluge za prijavu dokumentacije za energetsku obnovu zgrade Društvenog doma u Čepinskim Martincima, na iznos 12.500,00 kn. Narudžbenica je potpisana od strane općinskog načelnika Dražena Tonkovca., a postupak jednostavne nabave u ovom predmetu je proveden sukladno članku 8. Pravilnika;
* dana 5. srpnja 2018.g. Općina Čepin je navedenom obrtu izdala narudžbenicu br. 131/2018 za uslugu izrade dokumentacije i provedbe postupka javne nabave za projekt ŠOKCI, na iznos 6.250,00 kn. Narudžbenica je potpisana od strane zamjenice općinskog načelnika Općine Čepin Mateje Kalajžić, a postupak jednostavne nabave u ovom predmetu je proveden sukladno članku 8. Pravilnika;
* dana 12. rujna 2018.g. Općina Čepin je zaključila Ugovor o obavljanju administrativnih usluga i usluga upravljanja projektom na izgradnji i opremanju reciklažnog dvorišta u Čepinu, na iznos 125.000,00 kn bez PDV- a. Ugovor je potpisan od strane općinskog načelnika Dražena Tonkovca i vlasnika obrta Agro-Kovačević, a postupak jednostavne nabave u ovom predmetu je proveden sukladno članku 9. stavku 1. Pravilnika kojim je određeno da nabavu roba i usluga procijenjene vrijednosti jednake ili veće od 100.000,00 kn do 200.000,00 kn te nabavu radova procijenjene vrijednosti jednake ili veće od 200.000,00 do 500.000,00 kn naručitelj provodi slanjem poziva na dostavu ponuda na adresu najmanje tri gospodarska subjekta po vlastitom izboru. Naručitelj može istodobno sa slanjem poziva, predmetni poziv objaviti na intemetskim stranicama Općine Čepin gdje mora biti dostupan najmanje 30 dana od dana objave, odnosno konkretno sukladno članku 9. stavku 3. podstavku 2. Pravilnika kojim je propisano da se iznimno, ovisno o prirodi predmeta nabave i razini tržišnog natjecanja kod konzultantskih usluga, a što je u predmetnom postupku bio slučaj, poziv na dostavu ponuda može uputiti najmanje jednom gospodarskom subjektu bez objave na intemetskim stranicama Općine Čepin. Odluku o početku postupka jednostavne nabave donio je općinski načelnik;
* dana 17. siječnja 2019.g. Općina Čepin je zaključila Ugovor o uslugama izrade Strategije razvoja Općine Čepin, na iznos 120.000,00 kn bez PDV-a. Ugovor je potpisan od strane općinskog načelnika i vlasnika obrta Agro-Kovačević, a postupak jednostavne nabave u ovom predmetu je proveden sukladno članku 9. stavka u. podstavka 2. Pravilnika. Poziv na dostavu ponuda u postupku jednostavne nabave objavljen je na internetskoj stranici Agencije za plaćanja u poljoprivredi, ribarstvu i ruralnom razvoju dana 21.12.2018.;
* dana 3. rujna 2019.g. Općina Čepin je navedenom obrtu izdala narudžbenicu br. 127/2019 za obavljanje konzultantskih usluga za dopunu dokumentacije u postupku revizije i zadnjeg zahtjeva za isplatu projekta HUHR/1601/2.1/0006 ŠOKCI u iznosu od 18.750,00 kn. Narudžbenica je potpisana od strane općinskog načelnika Dražena Tonkovca, a postupak jednostavne nabave u ovom predmetu je proveden sukladno članku 8. Pravilnika.
* dana 3. rujna 2019.g. Općina Čepin je zaključila Ugovor o uslugama vođenja projekta, pripreme provedbene dokumentacije za potrebe projekta Zaželi bolji život u Općini Čepin UP.02.1.1.05.0303 u iznosu od 195.000,00 kn bez PDV-a. Ugovor je potpisan od strane općinskog načelnika i vlasnika obrta Agro-Kovačević, a postupak jednostavne nabave proveden je sukladno članku 9. stavku 1. Pravilnika. Odluku o početku postupka jednostavne nabave donio je općinski načelnik Dražen Tonkovac.

Općina Čepin je uz svoje očitovanje dostavila dokumentaciju kojom se potvrđuju navodi iz istog. Povjerenstvo je tako iz dostavljene dokumentacije utvrdilo da je u gore navedenim poslovnim odnosima između Općine Čepin i obrta Agro-Kovačević sve odluke o imenovanju povjerenstava za pripremu i provedbu postupka jednostavne nabave, pozive na dostavu ponude obrtu Agro-Kovačević, narudžbenice, odluke i obavijesti o odabiru najpovoljnije ponude te ugovore sklopljene s navedenim obrtom, u ime Općine Čepin potpisao općinski načelnik Dražen Tonkovac.

Općina Čepin je također dostavila Zapisnik o otvaranju, pregledu i ocjeni ponude KLASA: 351-04/16-01/1, URBROJ: 2158/05-18-33 od 11. rujna 2018.g. koji je, uz još dvoje predstavnika naručitelja, potpisao dužnosnik Ivan Žeravica kao jedan od tri predstavnika Općine Čepin kao naručitelja u predmetu nabave „obavljanje administrativnih usluga i usluga upravljanja projektom na izgradnji i opremanju reciklažnog dvorišta u Čepinu“. Procijenjena vrijednost nabave bila je 130.000,00 kn, a poziv na dostavu ponude upućen je obrtu Agro-Kovačević. Zapisnikom o otvaranju, pregledu i ocjeni ponuda konstatirano je da je ponuditelj Agro-Kovačević, obrt za usluge i posredništvo, jedini dostavio ponudu te da ista u potpunosti ispunjava uvjete i zahtjeve iz Poziva na dostavu ponuda te se stoga predlaže odabir iste. Poziv na dostavu ponude u predmetnom postupku jednostavne nabave koji je upućen obrtu Agro-Kovačević, kao i Obavijest o odabiru najpovoljnije ponude, u ime Općine Čepin potpisao je općinski načelnik Dražen Tonkovac.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Stavkom 2. istog članka propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe, kada se osnovano može smatrati da utječe ili kada može utjecati na njegovu nepristranost u obnašanju javne dužnosti.

Člankom 4. stavkom 2. ZSSI-a propisano je da je član obitelji dužnosnika njegov bračni ili izvanbrači drug, a stavkom 5. istog članka propisano je da su povezne osobe u smislu toga Zakona članovi obitelji iz stavka 2. istog članka te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom. Slijedom navedenoga, supruga dužnosnika Ivana Žeravice se kao član obitelji dužnosnika smatra s dužnosnikom povezanom osobom u smislu odredbi ZSSI-a.

Povjerenstvo obrazlaže da je iz prikupljenih podataka i dokumentacije utvrđeno da je dužnosnik Ivan Žeravica sklopio brak sa ……. ………. dana 20. srpnja 2019.g. te da je …… ……. u obrtu Agro-Kovačević zaposlena od 12. svibnja 2017.g., odnosno više od dvije godine prije nego što je stupila u brak s dužnosnikom.

Povjerenstvo je nadalje utvrdilo da je dužnosnik Ivan Žeravica u izvješću o imovinskom stanju koje je podnio Povjerenstvu dana 7. veljače 2020.g. povodom promjene naveo da je oženjen te je naveo podatke o svojoj supruzi i njenoj imovini.

Nadalje, iz dokumentacije koju je dostavila Općina Čepin utvrđeno je da je navedena jedinica lokalne samouprave za vrijeme mandata dužnosnika Ivana Žeravice višekratno stupala u poslovne odnose s obrtom Agro-Kovačević te da je u svim poslovnim odnosima s obrtom Agro-Kovačević Općinu Čepin zastupao općinski načelnik Dražen Tonkovac koji je kao zakonski zastupnik Općine Čepin potpisivao svu dokumentaciju vezanu za navedene poslovne odnose pa tako i odluke o odabiru obrta Agro-Kovačević kao najpovoljnijeg ponuditelja, narudžbenice i ugovore s navedenim obrtom.

U odnosu na Zapisnik o otvaranju, pregledu i ocjeni ponude u predmetu nabave „obavljanje administrativnih usluga i usluga upravljanja projektom na izgradnji i opremanju reciklažnog dvorišta u Čepinu“ koji je kao jedan od tri predstavnika Općine Čepin potpisao i dužnosnik Ivan Žeravica, a kojim je utvrđeno da ponuda obrta Agro-Kovačević ispunjava uvjete iz Poziva na dostavu ponuda te se predlaže odabir iste, Povjerenstvo ističe da je navedeni Zapisnik sastavljen dana 11. rujna 2018.g., odnosno gotovo godinu dana prije nego što je dužnosnik stupio u brak sa ……………….

Vezano za navedeno, Povjerenstvo obrazlaže da se članom obitelji dužnosnika, pa time i s dužnosnikom povezanom osobom, smatraju bračni ili izvanbračni drug dužnosnika. U trenutku sastavljanja navedenog zapisnika koji je, kao predstavnik naručitelja, potpisao dužnosnik Ivan Žeravica, isti nije bio u braku sa ……. ……….., a iz pribavljenih uvjerenja o prebivalištu proizlazi da dužnosnik i njegova buduća supruga u trenutku sastavljanja Zapisnika nisu imali prijavljeno prebivalište na istoj adresi, niti su u predmetnom postupku utvrđene ikakve druge okolnosti koje bi upućivale na eventualno postojanje izvanbračne zajednice u vrijeme sastavljanja predmetnog Zapisnika.

S obzirom na sve navedeno, a uzevši u obzir da, osim potpisivanja gore navedenog Zapisnika koji je potpisan prije stupanja u brak sa ……. …………, dužnosnik Ivan Žeravica ni na koji način nije sudjelovao u postupcima stupanja u poslovne odnose između Općine Čepin i obrta Agro-Kovačević, Povjerenstvo u predmetnom postupku iz prikupljenih podataka i dokumentacije nije steklo saznanja iz kojih bi proizlazilo da je postupanjem dužnosnika Ivana Žeravice došlo do moguće povrede odredbi ZSSI-a

Slijedom svega navedenog, Povjerenstvo je donijelo odluku kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnik Ivan Žeravica, elektroničkom dostavom
2. Objava na internetskoj stranici Povjerenstva
3. Pismohrana